Kersvader daag weer nie op met babapoppe nieVerskeie lesers het al meer as ŉ jaar gelede begin kla oor babapoppe wat hulle bestel het, wat nooit afgelewer is nie. ŉ Hele paar ouers moes dus mooi verduidelik waarom Kersvader nie met die beloofde babapoppe opgedaag het nie en dit lyk asof dit vanjaar weer die geval gaan wees. Ina Opperman verduidelik hoe die Wet op Verbruikersbeskerming verbruikers in soortgelyke gevalle beskerm en wat om te doen om te sorg jy loop nie ŉ bloutjie as jy iets soos ŉ handgemaakte pop bestel nie. ŉ Onderneming in Kaapstad was verlede jaar in die kollig nadat poppe, wat ŉ paar maande tevore bestel is as Kersgeskenke, nie betyds afgelewer is nie. Nou het ŉ ander poppemaker ook bestellings en volle betalings vir poppe aanvaar, maar verbruikers sit weereens met hul hande in die hare omdat dit lyk asof die poppe nie betyds afgelewer gaan word nie. Volgens die onderneming, wat verlede jaar die sondaar was, se Facebook-blad was dit duidelik daar was baie ongelukkige klante. Die eienaar het elke keer as mense navraag doen, ŉ ander verskoning gehad en diegene wat hul geld teruggevra het, het dit nie gekry nie. Die webwerf en Facebook-blad is gedurende 2016 gesluit. Die onderneming wat nou verbruikers se bloed laat kook, het nie ŉ webwerf nie en die Facebook-blad laat verbruikers nie toe om kommentaar daarop te skryf nie. Die blad gee ook geen aanduiding waar die onderneming is nie en gee ook geen telefoonnommer of naam van die eienaar nie. Mense wat poppe wil bestel, moet Facebook se boodskapdiens gebruik. Wat sê die Wet? As mens na die onderneming se Facebook-blad kyk, is dit duidelik dat dit nie aan die Wet op Elektroniese Kommunikasie en Transaksies voldoen nie. Volgens dié Wet moet ŉ onderneming sy volle naam en regstatus, straatadres en telefoonnommer, webtuiste en epos adres, die volle prys van die produkte wat vervoerkoste, belasting en enige ander kostes insluit, hoe betalings gedoen moet word, wanneer aflewering sal geskied, die beleid ten opsigte van produkte wat teruggestuur of omgeruil word en hoe terugbetalings gedoen word en hoe klante se inligting beskerm word aandui. Klante moet ook die geleentheid kry om die elektroniese transaksie te hersien. Verbruikers se regte word verder beskerm deur die Wet op Verbruikersbeskerming. Artikel 19 bepaal die onderneming is verantwoordelik daarvoor om goedere binne ŉ redelike tydperk af te lewer, tensy anders ooreengekom. Die verbruiker kan laat aflewering aanvaar of die transaksie kanselleer. Volgens artikel 47 van die Wet mag ŉ onderneming ook nie betaling aanvaar as hy nie van plan is om die bestelling af te lewer nie. Hierdie artikel maak dit ook duidelik die onderneming moet die verbruiker se geld terug betaal indien hy nie voorraad het nie. Pas op hiervoor! Die probleem met ondernemings wat nie aflewer nie, ontstaan gewoonlik in die eerste plek by ondernemings wat nie geregistreer is nie. Betalings moet in iemand se persoonlike bankrekening gedoen word en hoewel die onderneming waaroor verlede jaar gekla is, aangedui het ŉ deposito van 50% word vereis, moes verbruikers gewoonlik die volle bedrag van sowat R1 800 betaal wanneer hulle ŉ pop bestel. Die onderneming het toe aangedui dit kan nie verbruikers se geld terug betaal nie, aangesien die geld wat reeds betaal is, vir voorraad gebruik word. Verbruikers wat poppe wil bestel, moet seker maak dat: Verbruikers kan kla by die Nasionale Verbruikerskommissie of provinsiale kantore vir verbruikersake oor bestellings wat nie afgelewer word nie.